**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.02.2018, ora 08.00 – 13.02.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 13.02.2018, ora 07.00**

**RÂURI**

**Debitele au fost, în general, staționare**, exceptând râurile din bazinele hidrografice: Jiu, Olt, Vedea, Argeș, Ialomița, Trotuș, Bârlad, cursurile mijlocii și inferioare ale Someșului, Crasnei, Barcăului și Crișurilor, cursul inferior al Mureșului și râurile din Dobrogea, unde au fost în scădere ușoară. Pe cursul superior al Prutului debitele au fost în creștere prin propagare.

Se situează peste **COTELE DE ATENŢIE** râurile la staţiile hidrometrice Crasna-Domăneşti (400+55)-jud. SM şi Berveni (490+28)-jud.SM.

Formaţiunile de gheaţă (preponderent gheaţă la maluri, nǎboi, izolat pod de gheaţă) prezente pe râurile din centrul și estul ţării s-au menținut fără modificări importante.

Debitele se situează, în general, la valori peste mediile multianuale lunare, exceptând râurile din bazinele hidrografice: Someș, Mureș (exceptând Arieșul), Timiș, Bârzava, Moravița, Caraș, Nera, Cerna, Jiu, Vedea, Ialomița (exceptând Prahova), Prut, Bârlad, bazinele inferioare ale Izei și Oltului, unde au valori cuprinse între 30-90% din acestea.

**Debitele vor fi, în general, staționare**, exceptând râurile din bazinele: Bega, Timiș, Bârzava, Moravița, Caraș, Nera, Cerna, bazinele superioare ale Crișurilor și Jiului, unde vor fi în creștere datorită precipitațiilor prognozate.

Sunt posibile creșteri izolate de niveluri și debite pe unele râuri mici din jumătatea de sud a țării datorită precipitațiilor prognozate.

Se vor mai situa peste **COTELE DE ATENŢIE** râurile la staţiile hidrometrice Crasna-Domăneşti (400+25)-jud. SM şi Berveni (490+8)-jud.SM.

Formaţiunile de gheaţă (preponderent gheaţă la maluri, nǎboi, izolat pod de gheaţă) prezente pe râurile din centrul și estul ţării se vor menține fără modificări importante.

**DUNĂRE**

**Debitul la intrarea în ţară (secţiunea Baziaş), în intervalul 12.02 – 13.02.2018, a fost staţionar, având valoarea de 7600 m3/s**, peste media multianuală a lunii februarie (5300 m3/s).

În aval de Porţile de Fier debitele au fost în scădere la Gruia și pe sectorul Corabia – Călărași și în creștere pe sectoarele Calafat – Bechet și Cernavodă – Tulcea.

**Debitul la intrarea în ţară (secţiunea Baziaş) va fi în scădere (7500 m3/s).**

În aval de Porţile de Fier debitele vor fi în scădere pe sectoarele Gruia – Calafat şi Zimnicea – Vadu Oii şi în creștere pe sectoarele Bechet – Tr. Măgurele şi Brăila – Tulcea.

**2.** **Situaţia meteorologică în intervalul 12.02.2018, ora 09.00 – 13.02.2018, ora 06.00**

**ÎN ŢARĂ**

**Vremea s-a încălzit în cea mai mare parte a țării,** iar valorile termice s-au situat în jurul mediilor climatologice specifice acestei date. Cerul a prezentat înnorări temporare în regiunile vestice, sud-vestice și estice și a fost mai mult noros în restul teritoriului. Trecător au fost precipitații slabe, sub formă de ninsoare, izolat, în Maramureș și sub formă de ninsoare și lapoviță în jumătatea nordică a Dobrogei și punctiform în Moldova. Dimineața, pe arii restrânse în sud-vestul și sudul țării, a fost ceață. Vântul a suflat slab și moderat. La ora 20.00, era strat de zăpadă la munte, unde măsura până la 166 cm în Masivul Făgăraș (Bâlea Lac), în jumătatea de nord a Moldovei până la 19 cm, local în Maramureș și estul Transilvaniei până la 10 cm, în Dobrogea până la 8 cm și în sud-estul Munteniei până la 4 cm. Temperaturile maxime au fost cuprinse între 0 grade la Mahmudia și Joseni și 11 grade la Băile Herculane. La ora 06.00 se înregistrau valori termice cuprinse între -4 grade la Joseni și Toplița și 5 grade la Moldova Nouă.

**OBSERVAȚII:** De ieri de la ora 06.00 au fost în vigoare 2 atenționări cod galben pentru fenomene meteorologice periculoase imediate, emise de CNPM pentru Muntenia.

**LA BUCUREŞTI**

Vremea s-a menținut închisă, iar vântul a suflat slab. Temperatura maximă a fost de 4 grade la Afumați și de 5 grade la Filaret și Băneasa. La ora 06.00 se înregistrau 0 grade la Băneasa, 1 grad la Afumați și 2 grade la Filaret.

**3. Prognoza meteorologică în intervalul 13.02.2018, ora 09.00 – 14.02.2018, ora 09.00**

**ÎN ŢARĂ**

Vremea va deveni predominant închisă. În cursul zilei se vor semnala precipitații în general slabe, mai ales sub formă de ploaie în vestul și sud-vestul țării și sub formă de lapoviță și ninsoare pe spații mici la munte. Noaptea, acestea se vor extinde treptat astfel încât vor fi precipitații mixte în Banat, Oltenia, cea mai mare parte a Munteniei, sudul Moldovei și izolat în Dobrogea, iar la munte și local în celelalte regiuni vor predomina ninsorile. Vor fi condiții de polei sau de ghețuș. Cantitățile de apă vor totaliza 10...15 l/mp îndeosebi în sud-vestul teritoriului și în zonele montane aferente, unde se va depune strat nou de zăpadă. Vântul va sufla slab și moderat, cu intensificări pe crestele montane înalte, în special ale Carpaților Meridionali, dar în a doua parte a intervalului vor fi intensificări și în sudul și centrul țării, însă la cote mai reduse. Temperaturile maxime vor fi cuprinse între 0 și 9 grade, iar cele minime se vor situa, în general, între -6 și 2 grade. Dimineața, izolat, se va semnala ceață, mai ales în regiunile sudice.

**LA BUCUREŞTI**

Cerul va prezenta înnorări temporare, mai accentuate noaptea, când vor fi precipitații predominant sub formă de ploaie. Vântul va fi, în general slab în cursul zilei, apoi va sufla moderat, cu unele intensificări. Temperatura maximă se va situa în jurul valorii de 7 grade, iar cea minimă va fi de 1...2 grade.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 12 februarie 2018 ora 20 – 13 februarie 2018 ora 20.00**

**Starea vremii şi evoluţia stratului de zăpadă în ultimele 24 de ore:**

Vremea a fost apropiată de normalul termic al perioadei. Cerul a fost variabil, temporar noros. Cu totul izolat a fulguit în cursul nopţii în Bucegi. Vântul a suflat slab și moderat. Local s-a semnalat ceaţă, asociată şi cu depunere de chiciură. Pe majoritatea versanţilor sunt formate plăci de vânt, iar pe creste cornişe. Stratul de zăpadă a scăzut cu până la 7 cm la peste 1800 metri, iar la ora 14 măsura: 167 cm la Bâlea-Lac, 118 cm la Vârful Omu, 40 cm la Sinaia, 31 cm la Predeal şi 22 cm la Fundata.

**EVOLUŢIA VREMII PENTRU INTERVALUL 12.02.2018 ora 20 – 13.02.2018 ora 20.00:**

Vremea va fi apropiată de normalul termic al perioadei. Cerul va deveni noros în întreaga zonă montană şi izolat în a doua parte a intervalului va ninge slab, cu precădere în Făgăraş. Vântul va sufla slab şi moderat, cu intensificări în a doua parte a intervalului pe creste (mai ales în Făgăraş), din sector predominant sudic, cu rafale ce vor atinge şi depăşi 70 km/h, spulberând zăpada. Temporar se va semnala ceaţă, asociată şi cu depuneri de chiciură.

**Peste 1800 m:** temperaturi minime: -13 la -10 gr.C; temperaturi maxime: -8 la -4 gr.C.

**Sub 1800 m:** temperaturi minime: -10 la -7 gr.C; temperaturi maxime: -4 la -1 gr.C.

**STABILITATEA şi EVOLUŢIA STRATULUI de ZĂPADĂ:**

**La altitudini de peste 1800 m: RISC ÎNSEMNAT (3)**

Spre sfărşitul intervalului de prognoză, vântul va creşte treptat în intensitate, astfel încât pe creste, mai ales în Făgăraş, va atinge şi depăşi 70 km/h, spulberând zăpada. În partea superioară se întâlnesc plăci de vânt, iar în zonele adăpostite şi pe văi depozitele deja existente vor creşte. Datorită vântului, se vor forma noi plăci de vânt pe versanţii cu orientare predominant nordică. Declanşările de avalanşe vor fi posibile prin dislocarea plăcilor de vânt de la suprafaţă, pe pantele înclinate, la supraîncărcări cu turişti sau schiori.

**La altitudini mai mici de 1800 m**: **RISC MODERAT (2)**

Stratul de zăpadă de dimensiuni relativ reduse la altitudini mai mici de 1600 metri este în general stabilizat, iar la altitudini mai înalte se întâlnesc în partea superioară plăci de vânt. Izolat, pe versanţii înclinaţi vor fi posibile avalanşe de dimensiuni mici, având punctul de declanşare la altitudini spre 1800 m, mai ales în condiţii de supraîncărcări mai mari.

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**A.B.A. Mureş** informează că la iazul de decantare Valea Şesei, din jud. Alba, la data de 08.02.2018, între orele 13:00 - 16:00, s-a montat un inel metalic pe sonda 7 funcţională, pentru ca limita de calitate pentru deversarea apei să fie la nivelul recomandat prin instrucţiunile de exploatare, conform adresei emise de Cupru Min SA Abrud.

Astfel, începând cu data de 05.02.2018,Cupru Min SA Abrud a modificat deversarea sterilului tehnologic din pârâul Valea Bradului, pe coronamentul barajului conform tehnologiei de exploatare a iazului, cât şi prin punctele Valea Cărbunari şi pârâul Horleşti. Pe perioada descărcării sterilului pe coronament, se va monitoriza plaja de steril, taluzul barajului, conul existent cât şi galeria de evacuare care a fost închisă. Monitorizarea iazului se va face permanent de personal calificat din cadrul secţiei filtrare pe 3 schimburi, personal care va fi instruit cu privire la manevrele necesar a fi executate.

Conform notei expertului iazului, SC CEPROMIN SA Deva informează că, începând cu data de 02.01.2018, au încetat restricţiile legate de locul de deversare a sterilului în iaz pe perioada execuţiei lucrărilor de închidere suplimentară a fostei galerii de evacuare sonde inverse pentru o mai bună siguranţă în exploatare a iazului Valea Şesei (lucrare finalizată în decembrie 2017).

Se va decolmata periodic decantorul format în amonte de digul permeabil (dig executat cu ocazia evenimentului din 03.04.2017) şi aval de barajul iazul Valea Şesei astfel încât exfiltratul ce trece în aval de digul permeabil să ajungă limpezit în pârâul Valea Şesei. În cazuri exepţionale se va închide vana de pe conducta cu diametrul de 400 mm, care subtraversează digul permeabil, urmând a o deschide numai după limpezirea exfiltratului din decantor.

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 08.02.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**Garda Forestiera Suceava** informează că **în urma condiţiilor meteorologice de la data de 01.02.2018, care au favorizat producerea de fenomene meteorologice periculoase, respectiv intensificări de vânt cu rafale de peste 75-85 km/h, izolat de peste 100km/h, la altitudini de peste 1400m, în cadrul Ocolului Silvic Broşteni (jud. Suceava), în zona de munte, s-au produs doborâturi de vânt dispersate care au afectat o suprafaţa de 170 ha, totalizând circa 1,8 mii mc de masa lemnoasă doborâtă**, fiind afectate păduri de amestec răşinoase cu foioase, proprietate de Stat, cu vârsta între 60-120 ani. S-au luat măsuri de identificare, semnalare, raportare, degajarea drumurilor de acces, punerea în valoare.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 11.02.2018 - 12.02.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE